Imtella' Ġunju 24, 2020 - Aġġornata 24 Ta' Ġunju, 2020 5:49pm Bl-inċidenti wħud fatali fl-industrija tal-kostruzzjoni għadhom fost l-aktar komuni, l-Awtorità għas-Saħħa u s-Sigurtà fil-postijiet tax-xogħol, l-OHSA spiċċat taħt il-mira tal-Uffiċċju tal-Awditur li f'rapport li ppreżenta lill-Parlament dwar verifika li għamel sab li wħud mir-rakkomandazzjonijiet li kien għamel fl-2016 baqgħu ma ġewx implimentati. L-Awditur Ġenerali Charles Deguara fost oħrajn osserva li kuntrarju għal dak li kien propost fl-2016, ir-responsabbilità legali biex jiġi appuntat Project Supervisor fuq ix-xogħlijiet ta' kostruzzjoni biex jissorvelja s-saħħa u s-sigurtà għadha fuq il-klijent. L-Awditur argument li l-klijent mhux dejjem ikollu għarfien adegwat fuq is-saħħa u s-sigurtà u għaldaqsant sostna li din ir-responsabbiltà għandha tiġi trasferita fuq partijiet interessati oħra li huma teknikament iktar familjari mas-suġġett. Ir-rapport innota li wħud mir-rakkomandazzjoni li saru fl-2016 ġew imwettqa għalkemm jgħid li l-livell ta' implimentazzjoni jvarja minn rakkomandazzjoni għall-oħra. L-Awditur qal li l-Awtorità għas-Saħħa u s-Sigurtà tista' tagħmel qabża sinifikanti billi tintroduċi Management Information System. Qal li n-nuqqas ta' din is-sistema li tenhtieġ investiment sostanzjali qed iwassal għal nuqqas ta' effiċjenza fil-funzjonijiet tal-ispettorat tagħha. L-uffiċċju tal-Awditur tenna r-rakkomandazzjoni li r-rekwiżiti stabbiliti fl-industrija tal-kostruzzjoni għandhom jiġu riveduti. Fost oħrajn appella biex l-OHSA ikollha reġistru uffiċjali ta' Project Supervisors akkreditati u li dawn għandhom ikunu l-uniċi individwi li legalment jistgħu jiġu mqabbda biex jagħmlu s-superiviżjoni meħtieġa għas-saħħa u s-sigurtà fil-proġetti tal-kostruzzjoni.